## Agricultura invertix 80.000 euros a donar suport a la ramaderia ecològica extensiva en la Comunitat Valenciana

*** La finalitat és donar suport econòmic al manteniment d’explotacions ramaderes ecològiques certificades que apliquen pràctiques extensives en la Comunitat Valenciana
* Les ajudes estan dotades amb fons propis de la Generalitat**

La Conselleria d’Agricultura, Aigua, Ramaderia i Pesca invertix per a este any 2025, un total de 80.000 euros en ajudes a la ramaderia ecològica en pràctiques extensives en la Comunitat Valenciana.

L’objecte d’estes ajudes, dotades amb fons propis de la Generalitat Valenciana, consistix a contribuir amb el ramader a cobrir els gastos derivats del manteniment de les explotacions ramaderes certificades, que realitzen pràctiques extensives en l’àmbit de la Comunitat Valenciana.

La Direcció General de Producció Agrícola i Ramadera serà l’encarregada de dur a terme i posar en marxa estes ajudes que es renovaran de manera anual, tal com s’arreplega en la resolució publicada en el *Diari Oficial de la Generalitat Valenciana* ([DOGV](https://dogv.gva.es/datos/2025/04/23/pdf/2025_12601_va.pdf)).

La ramaderia extensiva és un sistema de producció sostenible i respectuós amb el medi ambient, que afavorix el desenrotllament de les zones rurals, i fomenta l’aplicació de tècniques de producció amb races adaptades al territori, compatibles amb la protecció i millora del medi natural, el paisatge, els recursos naturals, el sòl i la diversitat biològica.

A més, combina les millors pràctiques mediambientals, conservant la biodiversitat i els recursos naturals, amb els majors estàndards de qualitat i benestar animal. És per això, que este tipus de produccions és molt demandat pels consumidors actuals, que trien productes certificats en pràctiques ecològiques.

Els beneficiaris d’estes ajudes podran ser persones físiques o jurídiques titulars d’una explotació ramadera que realitzen pràctiques extensives en la seua explotació i estiguen inscrites en el Registre d’explotacions ramaderes (REGA) i certificats pel Comité d’Agricultura Ecològica de la Comunitat Valenciana (CAECV).

La subvenció permetrà potenciar la producció, transformació i consum dels productes ramaders ecològics, la qual cosa suposa un instrument a favor de la competitivitat en el sector agrari, oferint als consumidors, a través d’un sistema de control i certificació, una garantia objectiva de la presència d’una sèrie d’atributs de valor en el producte.

Fecha: 28/04/2025